paragraph_text: Između objave Alice in Chainsa i Black Gives Way to Bluea prošlo je gotovo 14 godina, što je najdulji razmak između dvaju studijskih albuma u karijeri skupine. Članovi sastava ponovno su se okupili početkom 2006. a novi je pjevač postao DuVall. U travnju 2007. grupa je počela pisati pjesme za novi album i izrađivati njihove demosnimke, no tek je u listopadu 2008. službeno izjavila da je počela snimati uradak s producentom Nickom Raskulineczom. Album je snimljen u Studiju 606 Foo Fightersa u Northridgeu i u Henson Recording Studiosu u Los Angeles. Zasluge za produkciju pripisane su Raskulineczu i članovima Alice in Chainsa. Snimanje albuma završilo je 18. ožujka 2009., na Cantrellov 43. rođendan. Skupina se na Black Gives Way to Blueu vratila stilu heavy metala i hard rocka koji je obilježio prethodne albume Facelift i Dirt umjesto glazbenom stilu trećeg albuma čije se pjesme odlikuju mračnom atmosferom s elementima grungea i uporabom gitarskih pedala koje zvuk čine mutnijim. Određene pjesme sadrže i elemente akustične glazbe koja je obilježila drugi i treći EP skupine i dijelove trećeg studijskog albuma.